**OBEC HOSŤOVÁ, HOSŤOVÁ 120, 951 02**

**Z Á P I S N I C A**

**Z RIADNEHO ZASADNUTIA OBECNÉHO ZASTUPITEĽSTVA**

**Dátum konania**: 17. februára 2014

**Prítomní:** Podľa prezenčnej listiny

 / priložená k zápisnici/

**Program:** 1. Otvorenie zasadnutia

 2. Určenie zapisovateľa a overovateľov zápisnice

 3. Kontrola uznesení

 4. Zloženie sľubu nového poslanca OZ

 5. Informácia o nových dodávateľoch energií /plyn, elektrická energia/

 6. Informácie o priebehu rekonštrukciu KD

 7. Informácie o rozšírení verejného osvetlenia

8. Informácie o novele zákona o hmotnej núdzi a s tým súvisiace zmeny v obci

9. Finančné záležitosti

10. Rôzne

11. Diskusia

12. Záver

Mária Jaleczová

starostka obce

**K bodu číslo 1:**

Prvé riadne zasadnutie obecného zastupiteľstva v roku 2014 otvorila a viedla starostka obce Mária Jaleczová. Skonštatovala, že je prítomná nadpolovičná väčšina poslancov, preto je zasadnutie uznášania schopné. Zo zasadnutia sa ospravedlnil poslanec Vendelín Brath.

V priebehu zasadnutia sa dostavil na zasadnutie aj p. Ladislav Kozma, poslanci ho upozornili, že slovo mu bude pridelené na konci zasadnutia, pri prerokovaní bodu č. 11 – Diskusia.

**K bodu číslo 2:**

Za overovateľov zápisnice určila poslancov: Miroslav Maťo

 Ing. Michal Boszorád

Za zapisovateľku určila pracovníčku obecného úradu R. Tóthovú.

Starostka oboznámila prítomných s programom zasadnutia zastupiteľstva, oznámila , že v bode č. 10 sa bude prejednávať aj žiadosť o povolenie stavby.

Hlasovanie o programe rokovania:

 za: 3 / Ing. Michal Boszorád, Miroslav Maťo, Martin Kučírek/

 proti: 0

**K bodu číslo 3:**

Hlavná kontrolórka obce Mgr. Darnadiová skonštatovala, že uznesenia sú splnené, alebo sa plnia priebežne.

Hlasovanie o kontrole uznesení:

za: 3 / Ing. Michal Boszorád, Miroslav Maťo, Martin Kučírek/

 proti: 0

**K bodu č. 4:**

Vo štvrtom bode programu poslanci pristúpili k vyhláseniu nastúpenia náhradníka na poslanca

Obecného zastupiteľstva v Hosťovej, nakoľko poslancovi p. Mariánovi Balkovi zanikol mandát

poslanca podľa Zákona o obecnom zriadení 369/1990 Zb. §25 ods. 2 písm. j – smrťou dňa

14.01.2014. Podľa výsledkov volieb Okrskovej volebnej komisie v Hosťovej zo dňa 27.11.2010 je

uvedený ako náhradník p. Ing. Miroslav Brath.

Náhradník Ing. Miroslav Brath zložil zákonom stanovený sľub poslanca obecného zastupiteľstva

a tým sa ujal svojej funkcie , zároveň podpísal aj dohodu o plnení podmienok v súvislosti

s výkonom funkcie poslanca.

Príloha č. 1: Vyhlásenie nastúpenia náhradníka Ing. Miroslava Bratha

Príloha č. 2: Dohoda o plnení podmienok v súvislosti s výkonom funkcie poslanca

Hlasovanie o vyhlásení nastúpenia náhradníka:

za: 3 / Ing. Michal Boszorád, Miroslav Maťo, Martin Kučírek/

 proti: 0

**K bodu č. 5:**

Starostka obce informovala zastupiteľstvo o verejnej súťaži na dodávku energií pre obec Hosťová.

Podľa tejto súťaže dodávateľom elektrickej energie od 25.11.2014 bude firma Magna E.A. Piešťany, doterajším dodávateľom je firma ZSE,a .s., dodávateľom plynu od 01.09.2014 firma SPP, a.s., doterajším dodávateľom je RWE Gas Slovensko. Noví dodávatelia garantujú na dva roky výhodnejšiu cenu energií pre našu obec. Výberové konanie bolo uskutočnené na základe rámcovej zmluvy medzi obcou a Združením miest a obcí Slovenska.

Hlasovanie o dodávateľoch energií:

za: 4 / Ing. Michal Boszorád, Miroslav Maťo, Martin Kučírek

 Ing. Miroslav Brath/

 proti: 0

**K  bodu č. 6:**

Starostka podala správu o rekonštrukcii kultúrneho domu, bola uskutočnená výmena okien a dverí, pokládka dlažby, na javisko bola položená plávajúca podlaha. Ďalej je ešte naplánované maľovanie chodby a kancelárií, oprava schodov zo zvyškových dlažieb a montáž vertikálnych žalúzií.

Hlasovanie o rekonštrukcii budovy OcÚ a KD

za: 4 / Ing. Michal Boszorád, Miroslav Maťo, Martin Kučírek

 Ing. Miroslav Brath/

 proti: 0

**K bodu č. 7:**

Poslanci boli informovaní o rozšírení siete verejného osvetlenia na miestnom cintoríne, kde budú vsadené 2 nové stĺpy s dvoma výložníkmi. Obec obdržala tri cenové ponuky na rozšírenie siete verejného osvetlenia od: : 1. Fy Eltos Mont Dom 2447,45 eur

 2. fy OSVET František Belány 2377,18 eur

 3. Miloš Pajer MIPA 2295,00 eur.

Poslanci schválili na výkon prác firmu Miloš Pajer MIPA Žirany, projektovú dokumentáciu a revíziu bude mať na starosti František Belány, firma Osvet.

Obec už vybavuje stavebné povolenie, práce sa začnú na jar, keď bude lepšie počasie.

Príloha č.3: Zápisnica z verejného obstarávania

Hlasovanie o prieskume trhu

za: 4 / Ing. Michal Boszorád, Miroslav Maťo, Martin Kučírek

 Ing. Miroslav Brath/

 proti: 0

**K bodu č. 8:**

Členovia zastupiteľstva boli oboznámení s novelou zákona o hmotnej núdzi, platnej od 01.01.2014, na základe ktorej uchádzači o zamestnanie, ktorým je poskytovaný príspevok v hmotnej núdzi budú musieť odpracovať pre obec 32 hodín mesačne, aby im táto dávka bola vyplácaná. Nakoľko úrady práce, sociálnych vecí a rodiny neboli pripravené na aplikáciu tohto zákona v praxi od 01.01.2014, s obcami budú uzatvárať zmluvy postupne, predpokladaný termín začatia tohto projektu v našej obci je od 01. marca 2014.

V našej obci podmienku spĺňajú dvaja občania, z toho jeden už robí na obci aktivačné práce, druhý občan zatiaľ odmietal účasť na tomto projekte.

**K bodu č. 9:**

Ekonómka obce predložila návrh rozpočtového opatrenia č. 1/2014. Zmena rozpočtu sa dotýka kapitálových výdavkov.

Pri rekonštrukcii budovy obecného úradu a kultúrneho domu bol schválený rozpočet 3300,00 eur, návrh na zmenu je 5000,00 eur, zvýšenie z dôvodu úpravy podlahovej krytiny na javisku, výmenu a úpravu bočných dverí na kultúrnom dome a dverí do kancelárie úradu a nevyhnutné elektroinštalačné práce.

Pri rozšírení siete verejného osvetlenia pôvodný návrh počítal s tým, že vedenie siete bude vzduchom, nakoniec sa priklonilo k alternatíve, že káble budú vedené pod zemou.

Pôvodný rozpočet počítal so sumou 1500,00 eur, navrhuje sa zvýšenie na 2500,00 eur.

Príloha č. 4: Rozpočtové opatrenie č. 1/2014

Hlasovanie o rozpočtovom opatrení č. 1/2014

za: 4 / Ing. Michal Boszorád, Miroslav Maťo, Martin Kučírek

 Ing. Miroslav Brath/

 proti: 0

V tomto bode predložila hlavná kontrolórka obce Mgr.Katarína Darnadiová poslancom správu

o kontrolnej činnosti hlavného kontrolóra obce za rok 2013, návrh plánu kontrolnej činnosti hlavného

kontrolóra obce na 1.polrok 2014 a ročnú správu o  vybavovaní sťažností za rok 2013.

Príloha č. 5 – 7: Správy hlavnej kontrolórky

Hlasovanie o správach hlavnej kontrolórky obce

za: 4 / Ing. Michal Boszorád, Miroslav Maťo, Martin Kučírek

 Ing. Miroslav Brath/

 proti: 0

**K bodu č. 10:**

Hlavná kontrolórka obce Mgr. Katarína Darnadiová pripomenula, že na ostatnom zasadnutí sa prejednávala zálohová platba p. Evy Kolompárovej za dodávku plynu. V zmluve je stanovená mesačná zálohová platba vo výške 20,00 eur, na základe vyúčtovania za r.2013 má nájomníčka bytu nedoplatok vo výške 614,56 eur, preto doporučuje dodatkom ku zmluve zvýšenie zálohovej platby za plyn .

Ekonómka obce dodala, že pri nájomnom byte je namontovaný pridružený plynomer, ktorého stav odpočítava obec, hlavný plynomer je evidovaný na materskú školu. Nakoľko nájomníčka neplatí riadne ani svoje zálohy na plyn, obec musí zaplatiť dopredu aj spotrebu plynu v nájomnom byte.

Poslanci po dlhšej diskusii podali návrh, aby nájomný byt odstavili od dodávky plynu, z dôvodu, že

nájomníčka neplní riadne svoje záväzky plynúce zo zmluvy o nájme bytu, má vysoký nedoplatok za

r.2013 a hrozí, že tento nedoplatok sa bude ešte stále navyšovať. Z uvedeného dôvodu odsúhlasili aj

zvýšenie zálohových platieb za plyn z 20,00 eur na 40,00 eur.

Poslancom bola predložená žiadosť sestier Kinčeových z Nitrianskych Hrnčiaroviec o povolenie stavby cestnej komunikácie a prepojenie inžinierskych sietí na pozemkoch par. Č. 42/4, 42/6 a 48. Na týchto parcelách budú odstránené staré domy, a je tam naplánovaná výstavba rodinných domov. K výstavbe bude musieť dať súhlasné stanovisko aj regionálna správa ciest.

Príloha č.: Žiadosť o povolenie cestnej komunikácie

 za: 4 / Ing. Michal Boszorád, Miroslav Maťo, Martin Kučírek

 Ing. Miroslav Brath/

 proti: 0

**K  bodu č.11**

V tomto bode programu dali poslanci slovo p. Ladislavovi Kozmovi, ktorého prvá otázka smerovala

práve k pozemkom, ktoré sa prejednávali v bode č. 10, či sa zakladá na pravde, že na tých pozemkoch

budú stavané bytovky. Bol ubezpečený, že obec vydá povolenia len na výstavbu rodinných domov .

Ďalej podal návrh, aby obec zostrihla konáre stromov pri materskej škole, ktoré opakovane vyhadzujú

ističe verejného osvetlenia. Starostka ho informovala, že obec sa už s tým zaoberala, a najbližšom

období vykoná orez konárov.

Poslanec M.Maťo podal návrh, aby obec zistila, kedy Západoslovenská vodárenská spoločnosť

naposledy čistila vodovodné hydranty.

**K bodu č.12**

Starostka sa poďakovala za účasť na zasadnutí obecného zastupiteľstva..

**UZNESENIA ZO ZASADNUTIA OBECNÉHO ZASTUPITEĽSTVA V HOSŤOVEJ**

**ZO DŇA 17.02.2014**

**UZNESENIE Č. 01/2014**

Obecné zastupiteľstvo v Hosťovej

1. **schvaľuje** program prvého riadneho zasadnutia Obecného zastupiteľstva v Hosťovej v roku 2014.

**UZNESENIE Č. 02/2014**

Obecné zastupiteľstvo v Hosťovej

**a. berie na vedomie** plnenie uznesení obecného zastupiteľstva zo dňa 09.12.2013

**UZNESENIE Č. 03/2014**

Obecné zastupiteľstvo v Hosťovej

**a. berie na vedomie**, že Mariánovi Balkovi, poslancovi obecného zastupiteľstva

 zanikol mandát podľa Zákona o obecnom zriadení 369/1990 Zb. § 25 ods. 2 písm. j

**b. vyhlasuje** podľa § 51 zákona SNR č. 346/1990 Z. o voľbách do orgánov

 samosprávy obcí v znení neskorších predpisov nastúpenie Ing. Miroslava Bratha,

 ako náhradníka na uprázdnený mandát poslanca Obecného zastupiteľstva

 v Hosťovej za volebný obvod č. 1

**c. konštatuje,** že Ing. Miroslav Brath zložil zákonom predpísaný sľub poslanca

 Obecného zastupiteľstva v Hosťovej v zmysle § 26 zákona SNR č. 369/1990 Z.

 o obecnom zriadení v znení neskorších predpisov

**UZNESENIE Č. 04/2014**

Obecné zastupiteľstvo v Hosťovej

**a. berie na vedomie** správu o rekonštrukcii budovy obecného úradu a kultúrneho

 domu

**UZNESENIE Č. 05/2014**

Obecné zastupiteľstvo v Hosťovej

**a. schvaľuje**

**1.** prieskum trhu na vykonanie prác rozšírenie siete verejného osvetlenia

**2.** cenovú ponuku firmy Miloš Pajer MIPA , Žirany vo výške 2295,00 eur

na rozšírenie siete verejného osvetlenia na miestnom cintoríne

 **3**. vyhotovenie revízie a projektovej dokumentácie firmou František Belány, OSVET

**UZNESENIE Č. 06/2014**

Obecné zastupiteľstvo v Hosťovej

**a. schvaľuje**

 **1.** zmenu rozpočtu obce Hosťová rozpočtovým opatrením č. 1/2014

 **2.** použitie rezervného fondu obce Hosťová na investičné akcie

 1. rekonštrukcia a modernizácia budovy kultúrneho domu a obecného úradu

 vo výške 5000,00 eur

 2. rozšírenie siete verejného osvetlenia na území obce Hosťová vo výške 2500,00 eur

**UZNESENIE Č. 07/2014**

Obecné zastupiteľstvo v Hosťovej

**a. berie na vedomie**

**1.** správu o kontrolnej činnosti hlavného kontrolóra obce za rok 2013

**2.** návrh kontrolnej činnosti hlavného kontrolóra obce na 1.polrok 2014

**3.** ročnú správu o vybavovaní sťažností za rok 2013

**UZNESENIE Č. 08/2014**

Obecné zastupiteľstvo v Hosťovej

**a. schvaľuje** spísanie dodatku k nájomnej zmluve s p. Evou Kolompárovou –

 zvýšenie mesačnej platby za plyn na 40,00 eur

**b. doporučuje** odpojenie nájomného bytu, Hosťová 121 od dodávky plynu

**UZNESENIE Č. 09/2014**

Obecné zastupiteľstvo v Hosťovej

**a. súhlasí** so žiadosťou o povolenie stavby cestnej komunikácie a pripojenie inžinierských

 sietí na pozemkoch parc. Č. 42/4, 42/6, 48 v katastrálnom území obce Hosťová

 za nasledovných podmienok:

 1. k cestnej komunikácii a pripojeniu inžinierskych sietí bude vypracovaný geometrický plán

 a projektová dokumentácia

 2. na základe územného plánu bude cestná komunikácia slúžiť ako prístupová cesta

 k rodinným domom individuálnej bytovej výstavbe plánovaných po obidvoch stranách

 komunikácie

Overovatelia zápisnice:

Miroslav Maťo .........................

Ing. Michal Boszorád .........................

Zapisovateľka zápisnice:

Renáta Tóthová ........................

 Mária Jaleczová

 starostka obce